Otrās trešdaļas sākumā Latvijas valstsvienībai piederēja liels pārsvars, trīsreiz somiem piespiežot pārkāpt noteikumus. Vairākumā mūsējiem bija ļoti laba iespēja izvirzīties vadībā, bet vārtu priekšā Daugaviņš nepārcēla ripu pāri uz ledus guļošajam Rinnem.
Perioda vidū Zemgus Girgensons izkārtoja labu vārtu gūšanas izdevību Mikam Indrašim, kura metienu no tuvas distances Somijas vārtsargs spēja atvairīt.
Brīdi vēlāk Daugaviņš nopelnīja divu minūšu noraidījumu. Viena vīra pārsvaru somi izmantoja, kad Masaļski pārspēja Tūka Mentila. Tas Somijas komandai bija tikai pirmais metiens pa Latvijas vārtiem šajā trešdaļā.
Otrās trešdaļas turpinājumā spēlētāju starpā bija vairākas saķeršanās, asumi. Vārtus gan neviena no komandām neguva, kaut arī izdevības bija abām vienībām.
Trešās trešdaļas sākumā bija vēroja līdzvērtīga sāncenšu spēkošanās. Pavērsiens mačā notika 48. minūtē, kad Latvijas izlase vairākumā izlīdzināja rezultātu. Kristaps Sotnieks veica metienu pa Rinnes vārtiem un ripa atrada ceļu somu sargātajā cietoksnī. Šajā epizodē vārtu priekšā teicami nospēlēja Girgensons, kas traucēja vārtsargam.
53. minūtē mūsējos vadībā izvirzīja aizsargs Artūrs Kulda, kurš vairākuma trešajā sekundē ar ļoti spēcīgu metienu vārtu stūrī guva Latvijai trešos vārtus. Cīņas atlikušajā daļā kopīgiem spēkiem Latvijas hokejisti spēja savus vārtus nosargāt neieņemtus un svinēt vēsturisku panākumu.
Latvija - Somija 3:2 (1:1, 0:1, 2:0)
Vārtu guvēji: 1:0 Mīka Salomeki (4:30), 1:1 Kaspars Daugaviņš (M. Rēdlihs) (6:18), 2:1 Tūka Mentila (Kontiola, Hietenens) (31:42, vair.), 2:2 Kristaps Sotnieks (Pujacs) (47:48, vair.), 3:2 Artūrs Kulda (Daugaviņš, Cipulis) (52:22, vair.).
Par labāko spēlētāju Latvijas komandā nosauca Daugaviņu.
Latvijas vārtus sargāja pieredzējušais Edgars Masaļskis. Otrs vārtsargs spēlei pieteikts bija Kristers Gudļevskis, bet ārpus pieteikuma palika Ivars Punnenovs. Vēl malā atstāti tika uzbrucēji Koba Jass un Armands Bērziņš.
Ar Somiju Latvija divreiz tikās gatavošanās ciklā pasaules čempionātam. Abos mačos ar rezultātu 5:1 savā laukumā pārāki bija Somijas hokejisti.
Somijas valstsvienības sastāvā šobrīd pieteikti 20 spēlētāji. Komandas vadība vēl cer uz Nacionālās hokeja līgas (NHL) pārstāvjiem, kuriem sezona turpinās Stenlija kausa izcīņā. Lielākā daļa no sastāvā esošajiem spēlētājiem pārstāv vietējās līgas vienības.
Latvija - Somija pēdējo reizi pasaules čempionātos tikās pērn Helsinkos, kad turnīra rīkotāji uzvarēja 3:2 pagarinājumā.
Nākamo spēli Latvija aizvadīs jau svētdien, tiekoties ar Vācijas izlasi. Šī mūsējiem būs ļoti svarīga cīņa.
Latvijas hokeja izlases sastāvs spēlei ar Somiju
Vārtsargi: Edgars Masaļskis, (Kristers Gudļevskis).
Aizsargi: Guntis Galviņš, Rodrigo Laviņš, Jēkabs Rēdlihs, Georgijs Pujacs, Kristaps Sotnieks, Jānis Jaks, Māris Jass, Artūrs Kulda.
Uzbrucēji: Gints Meija, Andris Džeriņš, Mārtiņš Cipulis, Aleksandrs Ņiživijs, Miks Indrašis, Juris Štāls, Herberts Vasiļjevs, Ronalds Ķēniņš, Miķelis Rēdlihs, Zemgus Girgensons, Roberts Lipsbergs, Kaspars Daugaviņš.